P6_TA(2005)0362

Az ENSZ reformja, a Millenniumi Fejlesztési Célok

Az Európai Parlament állásfoglalása az Egyesült Nemzetek Szervezete csúcstalálkozójának eredményeiről ( 2005. szeptember 14– 16.)

Az Európai Parlament,

- tekintettel az Európai Uniónak a Millenniumi Fejlesztési Célok (MDG) elérésében játszott szerepéről szóló, 2005. április 12-i állásfoglalására [1], valamint az ENSZ reformjáról szóló [2], 2005. június 9-i és az EU-ENSZ kapcsolatokról szóló [3], 2004. január 29-i állásfoglalásaira,

- tekintettel a nemzetközi közösség által a világ szegénységének megszüntetésére lefektetett Millenniumi Fejlesztési Célokat tartalmazó 2000. szeptember 8-i millenniumi nyilatkozatra,

- tekintettel az ENSZ főtitkárának "Nagyobb szabadság: útban a fejlődés, biztonság és az általános emberi jogok felé" című 2005. március 21-i jelentésére,

- tekintettel az ENSZ millenniumi programjának "Befektetés a fejlődésbe: gyakorlati terv a Millenniumi Fejlesztési Célok elérésére" című 2005. január 17-i jelentésére,

- tekintettel a "Biztonságosabb világ: közös felelősségünk" című, az ENSZ veszélyekkel, kihívásokkal és változásokkal foglalkozó magas szintű munkacsoportjának 2004. december 1-jei jelentésére,

- tekintettel az Európai Bizottság elnöke és külkapcsolatokért felelős biztos által az ENSZ közgyűlés magas szintű plenáris ülésén tett nyilatkozatokra,

- tekintettel az ENSZ világ-csúcstalálkozó eredményeit tartalmazó, 2005. szeptember 16-án New Yorkban elfogadott dokumentumra,

- tekintettel eljárási szabályzata 103. cikkének (4) bekezdésére,

A. mivel a világ állam- és kormányfői azzal a céllal találkoztak az ENSZ világ-csúcstalálkozón New Yorkban ( 2005. szeptember 14– 16.), hogy a világ szegénysége elleni küzdelem további intézkedéseiről döntsenek, biztosítsák a békét és az emberek biztonságát, megerősítsék az emberi jogokat és a jogállamiságot, és további konkrét lépéseket tegyenek az ENSZ reformja felé;

B. mivel az elfogadásra került, a világ-csúcstalálkozó eredményeit tartalmazó dokumentum egy nehéz és sokszor a megszakadás veszélyével fenyegető tárgyalási folyamat eredménye;

C. emlékeztetve az ENSZ és az EU-intézmények közötti megerősített és szorosabb partnerség fontosságára, melynek célja, hogy a nemzeti és regionális intézmények, a nemzetközi szervezetek és támogatók között jobb együttműködés jöjjön létre a globális politikák végrehajtásában,

D. mivel az ENSZ a legmegfelelőbb és az egyetlen olyan globális intézmény, amelynek esélye lehet legitim és ugyanakkor hatékony megoldásokat találni a globális problémákra; mivel a szervezetnek alkalmazkodnia kell az új kihívásokhoz, de reformját nem szabad önmagában célnak tekinteni, hanem inkább a veszélyben lévő politikai és biztonsági, szociális és gazdasági paraméterek és tényezők mélyreható elemzéséből fakadó elkerülhetetlen következménynek,

1. megerősíti elkötelezettségét az erős ENSZ iránt, ismételten leszögezve, hogy a valódi multilateralizmus a legmegfelelőbb eszköz a nemzetközi közösség előtt álló kihívások, problémák és fenyegetések megoldására; reméli, hogy a fenti világ-csúcstalálkozó eredménye fontos mérföldkő lesz a Millenniumi Fejlesztési Célok 2015-ig történő elérésében és azon szükséges reformok elérésében, amelyek az ENSZ vezető szerepét biztosítják a jelenlegi nemzetközi rendszeren belül; tudomásul veszi az eredményeket tartalmazó dokumentumban kinyilvánított elkötelezettségeket, és munkaalapként kezeli a 60. ENSZ-közgyűlés által a különféle veszélyben lévő területeken elérendő további haladás szempontjából;

2. üdvözli a béketeremtő bizottság létrehozására irányuló döntést, mely segít az egyes országokban a háborúról a békére való áttérésre, és elismeri, hogy a béketeremtés teljesen más adottságokat kíván, mint a békefenntartás; úgy ítéli meg, hogy szükség van arra, hogy a regionális és globális béketeremtő bizottságok támogató hivatal és egy állandó alap segítségével kifejlesszék a szükséges adottságokat és képességeket, növelve ezzel az ENSZ szerepét a válság- és konfliktus utáni övezetekben; kiemelten üdvözli az emberi biztonság fogalmának belefoglalását a hivatalos ENSZ-keretbe;

3. üdvözli annak elfogadását, hogy a nemzetközi közösség feladata a lakosságot a népirtástól, a háborús bűnöktől, az etnikai tisztogatástól és az emberiség ellen elkövetett bűntettektől megvédeni, és hogy minden egyes állam világos feladata saját állampolgárait megvédeni ezektől a bűntettektől, beleértve a megelőzést is; továbbra is hangsúlyozza a Nemzetközi Büntetőbíróság elengedhetetlen szerepét az ezen bűntetteket elkövetők bíróság elé állításában;

4. elismerően nyilatkozik Kofi Annan ENSZ főtitkárról, az 59. ENSZ-közgyűlés elnökéről és munkacsoportjáról, valamint az ENSZ titkárságáról az eredményeket tartalmazó dokumentum elfogadásáról szóló megegyezés eléréséhez tett jelentős erőfeszítéseik és értékes hozzájárulásuk miatt; felhívja az ENSZ valamennyi tagállamát, hogy határozottan ragaszkodjanak elkötelezettségeikhez és gyorsan ültessék át őket a gyakorlatba;

5. üdvözli a nemzetközi közösség újbóli elkötelezettségét a Millenniumi Fejlesztési Célok elérése és a fenntartható fejlődés támogatása iránt; emlékeztet, hogy a rendkívüli szegénység és a gyermekhalandóság csökkentésének, az oktatás és tiszta víz biztosításának, valamint a nemek közötti egyenlőség javításának a fejlődési menetrend középpontjában kell maradni; sajnálatát fejezi ki, hogy nem létezik pontos ütemterv, amely a fejlett országokat a középtávú és a végleges Millenniumi Fejlesztési Célok elérésére kötelezné;

6. rendkívüli sajnálatát fejezi ki amiatt, hogy a fent említett világ-csúcstalálkozó nem fordult további kérelemmel azokhoz az adományozó országokhoz, amelyek még nem kötelezték el magukat hivatalosan azon cél mellett, hogy 2015-re bruttó nemzeti jövedelmük (GNI) 0,7 %-át hivatalos fejlesztési segítségnyújtásra különítsék el; elismerően nyilatkozik arról, hogy az EU e területen vezető szerepet tölt be, és arra biztatja, hogy gyakoroljon nyomást valamennyi adományozóra az ütemtervek kitűzése érdekében, melyeket azután nyomon kell követni;

7. teljes mértékben támogatja a főtitkárnak arra irányuló külön kéréseit, hogy hozzanak létre világos ütemtervet a fejlett országok számára a bruttó nemzeti jövedelmük 0,7 %-ának hivatalos fejlesztéstámogatásra való fordítására vonatkozó cél elérésére, továbbá arra, hogy ismerjék el Afrika speciális igényeit;

8. üdvözli a gyors hatással járó kezdeményezések (gyors eredményű akciók) azonnali támogatásáról született megállapodást, amelyek a malária elleni erőfeszítéseket, az oktatást és az egészségügyet támogatják;

9. üdvözli az eredményeket tartalmazó dokumentum "Megfelelni Afrika speciális igényeinek" című fejezetét, és kéri a Bizottságot, hogy küszöbönálló Afrika-stratégiájában, valamint fejlesztéspolitikai nyilatkozatának felülvizsgálatakor helyezze központba a Millenniumi Fejlesztési Célok elérését;

10. megjegyzi, hogy azokon a területeken, ahol az EU-tagállamok közös álláspontra jutottak, jobb eredményeket tudtak elérni a tárgyalásokon; hangsúlyozza azonban, hogy a csúcstalálkozó eredménye elmarad az Európai Parlament által kiadott, az ENSZ reformjára vonatkozó törekvésektől;

11. kitart amellett, hogy a reformoknak folytatódniuk kell, és kéri az EU Tanácsát és a tagállamokat, hogy vessék latba politikai súlyukat annak érdekében, hogy konkrét célok valósuljanak meg a 60. közgyűlés keretén belül, a jövő év végéig;

12. teljes mértékben egyetért azzal, hogy a fent említett világ-csúcstalálkozó egyértelműen elítélte a terrorizmust; komoly hibának tartja azonban, hogy nem történt megegyezés a terrorizmus átfogó definícióját illetően, és sürgeti az ENSZ-tagállamokat, hogy ezt haladéktalanul pótolják;

13. üdvözli a csúcstalálkozó elkötelezettségét az emberi jogi főbiztos hivatala szerepének megerősítése és forrásainak megduplázása mellett, megteremtve ezáltal az elfogadott határozatok hatékonyabb nyomon követésének és végrehajtásának lehetőségét;

14. sajnálatát fejezi ki azonban amiatt, hogy az Emberi Jogi Tanács feladatai csak homályosan kerültek megfogalmazásra, és hogy időbeosztása, hatásköre, munkamódszere és összetétele sincs világosan meghatározva; azt kéri, hogy a 60. közgyűlés kezelje prioritásként ezt a kérdést;

15. sürgeti a közgyűlést, hogy határozzon meg világos kritériumokat a Biztonsági Tanács általi erőszak-alkalmazásra vonatkozóan a fent említett magas szintű munkacsoport jelentésében javasoltak alapján;

16. úgy véli, hogy az új Emberi Jogi Tanács tagjainak meg kell felelniük a legmagasabb szintű emberi jogi követelményeknek, valamint, hogy a Tanács tagjának lenni kiváltság és nem jog, úgy véli, hogy az Emberi Jogi Tanácsnak állandó ülésezés mellett kell működnie, ezáltal kiküszöbölve a nagy késéseket és azon államok politikai manővereit, amelyek ellen már panaszt emeltek;

17. rendkívül sajnálatosnak tartja, hogy a csúcstalálkozónak nem sikerült megegyezést elérnie a nukleáris terjeszkedés megállítására és a lefegyverzésre irányuló intézkedések terén, és kitart amellett, hogy meg kell erősíteni az e területeken való előrelépés érdekében tett erőfeszítéseket, és először is biztosítani kell a meglévő szerződések teljes tiszteletben tartását, különös tekintettel a nukleáris fegyverek elterjedésének megakadályozásáról szóló szerződésre;

18. megerősíti azon álláspontját, hogy felül kell vizsgálni, és fejleszteni kell az ENSZ képességét az emberiséget érintő, globális irányítást igénylő katasztrófákat követő gyors és hatékony válaszadásra; mindenesetre üdvözli a világméretű, természeti kockázatokat előrejelző rendszer kialakítása melletti kötelezettségvállalást;

19. sajnálatát fejezi ki amiatt, hogy nem történt határozott kötelezettségvállalás amellett, hogy növeljék az ENSZ főtitkárának mint titkársága főigazgatójának hatáskörét; azt kéri, hogy a 60. közgyűlés alkalmával vizsgálják felül ezt a kérdést;

20. sajnálatát fejezi ki amiatt, hogy nem sikerült megegyezésre jutni az ENSZ Biztonsági Tanácsa reformjának kérdésében; üdvözli azonban, hogy a közgyűlés 2005 végéig jelentést készít a Biztonsági Tanácsról az új javaslatok alapján, melynek figyelembe kellene vennie a Biztonsági Tanácsra vonatkozóan a jobb képviselet, átláthatóság és hatékonyság céljait; megerősíti az Európai Parlament elkötelezettségét a közös európai Biztonsági Tanács-tagság létrehozása mellett, amint annak politikai, alkotmányos és jogi feltételei létrejönnek;

21. támogatja és üdvözli az ENSZ új elkötelezettségét, a demokrácia alap mint a demokrácia világméretű előremozdításának fontos eszköze mellett, és kéri a tagállamokat és a Bizottságot, hogy részesítsék azt teljes politikai és pénzügyi támogatásban; megerősíti azon meggyőzősédét, hogy az ENSZ-nek jelentősen ösztönöznie kell a demokráciát saját keretein belül, és ennnélfogva hangsúlyozza, hogy jöjjön létre a demokráciák vezető csoportja az ENSZ Közgyűlésén belül;

22. ismételten leszögezi azon véleményét, hogy az EU ENSZ-en belüli diplomáciai képviselete rendkívüli fontosságú a köztük lévő kapcsolat fejlesztése, valamint az EU nemzetközi befolyása érdekében; éppen ezért arra ösztönzi a Tanácsot és a Bizottságot, hogy aktívan folytassa le összekötő irodáinak és küldöttségeinek összevonását egy közös külső uniós delegációvá a következő ENSZ központok mindegyikében: New York, Genf, Bécs és Nairobi;

23. üdvözli az ENSZ és a nemzeti és regionális parlamentek közötti megerősített együttműködésre való felhívást, mely a parlamentek a fejlődési és demokratizálódási folyamatban betöltött speciális szerepének elismerését jelenti;

24. üdvözli a fent említett csúcstalálkozót követően a Világbank, a Nemzetközi Valutaalap és az Afrikai Fejlesztési Bank találkozóján megerősített kötelezettségvállalást, a 18 legszegényebb, súlyosan eladósodott ország számára 100 %-os adósságkönnyítés megítéléséről;

25. utasítja elnökét, hogy továbbítsa ezt az állásfoglalást a Tanácsnak és a Bizottságnak, az EU-tagállamok kormányainak és parlamentjeinek, az ENSZ főtitkárának, az ENSZ Biztonsági Tanácsa elnökének és tagállamainak, a 60. ENSZ-közgyűlés elnökének, valamint az ENSZ Gazdasági és Szociális Tanácsa elnökének.

[1] Elfogadott szövegek, P6_TA(2005)0115.

[2] Elfogadott szövegek, P6_TA(2005)0237.

[3] HL C 96. E, 2004.4.21., 79. o.

--------------------------------------------------